CELEX: 32018D2048
Language: mt
Date: 2018-12-20 00:00:00
Title: Deċiżjoni ta' Implimentazzjoni tal-Kummissjoni (UE) 2018/2048 tal-20 ta' Diċembru 2018 dwar l-istandard armonizzat għas-siti elettroniċi u l-applikazzjonijiet mobbli abbozzata b'appoġġ għad-Direttiva (UE) 2016/2102 tal-Parlament Ewropew u tal-Kunsill

21.12.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 327/84
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/2048
         tal-20 ta' Diċembru 2018
         dwar l-istandard armonizzat għas-siti elettroniċi u l-applikazzjonijiet mobbli abbozzata b'appoġġ għad-Direttiva (UE) 2016/2102 tal-Parlament Ewropew u tal-Kunsill
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1025/2012 tal-Parlament Ewropew u tal-Kunsill tal-25 ta' Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (1), u b'mod partikolari l-Artikolu 10(6) tiegħu,
         Billi:
         
                     (1)
                  
                  
                     Skont l-Artikolu 6(1) tad-Direttiva (UE) 2016/2102 tal-Parlament Ewropew u tal-Kunsill (2), il-kontenut tas-siti elettroniċi u l-applikazzjonijiet mobbli li jkun konformi mal-istandards armonizzati jew partijiet minnhom, li r-referenzi tiegħu jkunu ġew ippubblikati f'Il-Ġurnal Uffiċjali tal-Unjoni Ewropea, għandu jitqies bħala konformi mar-rekwiżiti ta' aċċessibbiltà koperti minn dawk l-istandards jew partijiet minnhom li huma stabbiliti fl-Artikolu 4 ta' dik id-Direttiva.
                  
               
                     (2)
                  
                  
                     Bid-Deċiżjoni ta' Implimentazzjoni C(2017) 2585 (3), il-Kummissjoni għamlet talba lill-Kumitat għall-Istandardizzazzjoni (CEN), il-Kumitat Ewropew għall-Istandardizzazzjoni Elettroteknika (CENELEC) u l-Istitut Ewropew tal-Istandards tat-Telekomunikazzjoni (ETSI) għall-abbozzar ta' standard(s) armonizzati abbażi ta' EN 301 549 V1.1.2 (2015-04) u inkluż kwalunkwe dispożizzjonijiet meħtieġa biex jappoġġaw l-implimentazzjoni tal-Artikolu 4 tad-Direttiva (UE) 2016/2102. L-EN 301 549 V1.1.2 (2015-04) kien ir-riżultat tal-Mandat ta' Standardizzazzjoni 376 tal-Kummissjoni (4) u diġà kien fih xi dispożizzjonijiet rilevanti għall-aċċessibbiltà tas-siti elettroniċi u l-applikazzjonijiet mobbli kif ukoll prodotti u servizzi oħra tal-ICT.
                  
               
                     (3)
                  
                  
                     Fuq il-bażi tad-Deċiżjoni ta' Implimentazzjoni C(2017) 2585, is-CEN, is-CENELEC u l-ETSI lestew il-ħidma fuq l-istandard armonizzat mitlub u wasslu lill-Kummissjoni l-istandard armonizzat Ewropew EN 301 549 V2.1.2 (2018-08) li jistabbilixxi, inter alia, ir-rekwiżiti tekniċi dwar l-aċċessibbiltà tas-siti elettroniċi u l-applikazzjonijiet mobbli. Is-standard armonizzat EN 301 549 V2.1.2 (2018-08) fih, inter alia, tabella li turi d-dispożizzjonijiet rilevanti mill-istandard sar-rekwiżiti ta' aċċessibbiltà stabbiliti fl-Artikolu 4 tad-Direttiva (UE) 2016/2102.
                  
               
                     (4)
                  
                  
                     Il-Kummissjoni, flimkien ma' CEN, CENELEC u ETSI, ivvalutat jekk id-dispożizzjonijiet rilevanti tal-istandard armonizzat Ewropew EN 301 549 V2.1.2 (2018-08) imwassal mis-CEN, is-CENELEC u l-ETSI jikkonforma mat-talba li tinsab fid-Deċiżjoni ta' Implimentazzjoni C(2017) 2585.
                  
               
                     (5)
                  
                  
                     Id-dispożizzjonijiet rilevanti tal-istandard armonizzat Ewropew EN 301 549 V2.1.2 (2018-08) jissodisfaw ir-rekwiżiti li għandhom l-għan li jkopru u li huma stabbiliti fl-Anness II tad-Deċiżjoni ta' Implimentazzjoni C(2017) 2585. Għalhekk, huwa xieraq li tiġi ppubblikata r-referenza ta' dak l-istandard f'Il-Ġurnal Uffiċjali tal-Unjoni Ewropea.
                  
               
                     (6)
                  
                  
                     Il-konformità ma' standard armonizzat tikkonferixxi preżunzjoni ta' konformità mar-rekwiżiti korrispondenti essenzjali li huma stabbiliti fil-leġiżlazzjoni tal-Unjoni dwar l-armonizzazzjoni mid-data tal-pubblikazzjoni tar-referenza ta' tali standard f'Il-Ġurnal Uffiċjali tal-Unjoni Ewropea. Din id-Deċiżjoni għandha għalhekk tidħol fis-seħħ fil-jum tal-pubblikazzjoni tagħha,
                  
               ADOTTAT DIN ID-DEĊIŻJONI:
         
            Artikolu 1
            Ir-referenza għal standard armonizzat għas-siti elettroniċi u applikazzjonijiet mobbli abbozzat b'appoġġ għad-Direttiva (UE) 2016/2102 elenkata fl-Anness ta' din id-Deċiżjoni, qiegħda tiġi ppubblikata f'Il-Ġurnal Uffiċjali tal-Unjoni Ewropea.
         
         
            Artikolu 2
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
         
         
            Magħmul fi Brussell, l-20 ta' Diċembru 2018.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 316, 14.11.2012, p. 12.
         
            (2)  Id-Direttiva (UE) 2016/2102 tal-Parlament Ewropew u tal-Kunsill tas-26 ta' Ottubru 2016 dwar l-aċċessibbiltà tas-siti elettroniċi u tal-applikazzjonijiet mobbli tal-korpi tas-settur pubbliku (ĠU L 327, 2.12.2016, p. 1).
         
            (3)  Id-Deċiżjoni ta' Implimentazzjoni tal-Kummissjoni C(2017) 2585 tas-27 ta' April 2017 dwar it-talba ta' standardizzazzjoni lill-organizzazzjonijiet tal-istandardizzazzjoni Ewropej b'appoġġ għad-Direttiva (UE) 2016/2102 tal-Parlament Ewropew u tal-Kunsill dwar l-aċċessibbiltà tas-siti elettroniċi u tal-applikazzjonijiet mobbli tal-korpi tas-settur pubbliku.
         
            (4)  Mandat 376, 7 ta' Diċembru 2005, Mandat ta' standardizzazzjoni indirizzat lis-CEN, lis-CENELEC u lill-ETSI b'appoġġ għar-rekwiżiti Ewropej dwar l-aċċessibbiltà għall-akkwist pubbliku ta' prodotti u servizzi fil-qasam tal-ICT.
      
      
         
            ANNESS
            
                        Nru
                     
                     
                        Referenza tal-istandard
                     
                  
                        1.
                     
                     
                        EN 301 549 V2.1.2 (2018-08)
                        Rekwiżiti ta' aċċessibbiltà għall-prodotti u s-servizzi tal-ICT